**Участие на Република България в 24-та Конференция на страните по Рамковата конвенция на Обединените нации по изменение на климата (СОР24) ,14-та Среща на страните по Протокола от Киото и 3-та сесия на 1-та Среща на страните по Парижкото споразумение**

Конференцията на страните по Рамковата конвенция на Обединените нации по изменение на климата (РКООНИК) е висшият орган на Конвенцията и се провежда в края на всяка календарна година. **Целта на преговорите в Катовице е да се приемат правилата за прилагане на Споразумението от Париж (СП).** Основните въпроси, които ще бъдат обект на обсъжданията са, както следва:

* Със Споразумението от Париж бе приета т. нар. температурна цел за ограничаване на повишаването на глобалната средна температура значително под 2°С в сравнение с прединдустриалните нива, като се продължат усилията нейното увеличение да не надвишава 1.5° С (индикативна цел). Съгласно разпоредбите на Споразумението всяка страна по него ще подготвя, представя и поддържа последващи **национално определени приноси**, които възнамерява да постигне. За тази цел страните трябва да осъществяват национални мерки за смекчаване. България няма подаден отделен такъв принос. Като държава членка на ЕС ние ще изпълняваме обща цел за ЕС съвместно с останалите държави членки, като това е целта за намаление на емисиите на парникови газове с 40 % до 2030 г. в сравнение с 1990 г. (идентична с целта на ЕС по климат и енергетика в рамките на Енергийния съюз);
* В процес на разработване са правилата, условията и процедурите на новия **пазарен механизъм**, които да бъдат приети на COP24. Механизмът има за цел подпомагане намаляването на емисии на парникови газове и подкрепа на устойчивото развитие;
* В контекста на приетата със СП **глобална цел за адаптация** се предвижда страните да разработят или подобрят плановете и политиките за адаптация към последиците от климатичните промени;
* До 2025 г. предстои да бъде определена нова колективна **количествена цел за предоставяне на финансови ресурси** **от страна на развитите страни**. Съгласно СП развитите страни имат задължения да предоставят финансови средства на развиващите се страни за дейности за смекчаване и адаптация в продължение на съществуващите им задължения съгласно Конвенцията. Останалите страни се насърчават да предоставят или да продължат да предоставят финансова помощ на доброволна основа.
* На COP24 предстои да се договорят условията, процедурите и насоките за прилагане на новата **подобрена рамка за прозрачност на действията и подкрепа** Всяка страна трябва редовно да предоставя национален доклад за инвентаризацията на емисии на парникови газове и необходимата информация за проследяване на напредъка за прилагане и постигане на национално определените приноси. Цялата тази информация, предоставяна от страните, ще бъде обект на преглед от експертни проверяващи екипи.
* Предвижда се осъществяване на **глобален преглед на изпълнението на Споразумението** на всеки пет години за оценка на колективния напредък към постигане на неговите дългосрочни цели. Този процес ще разглежда ефективността при изпълнението на целите в областта на смекчаването, адаптацията и средствата за изпълнение. Насоките за глобалния преглед са в процес на финализиране. Първият глобален преглед ще се проведе през 2023 г., а следващите – на всеки пет години след това. По време на министерския сегмент на COP24 ще се проведе политическата фаза на т.нар. Таланоа Диалог, който по своята същност представлява първи преглед на напредъка към постигане на целта от 2 °C;
* В рамките на СОР24 трябва да бъдат приети и условията и процедурите за ефективна работа на комитета по **механизма за съответствие**, установен със СП, който им за цел да улесни изпълнението и да насърчи спазването на разпоредбите на Споразумението.

Резюме на позицията на Република България по откритите въпроси:

* **Национално определени приноси** - България счита, че всички страни (развити и развиващи се) трябва да въведат политики и да изпълняват мерки за постигане на своите национално определени приноси. Подкрепяме разработването на допълнителни насоки по съпътстващата приносите информация, които да гарантират сравнимостта на отделните приноси. По отношение на времевата рамка на приносите, България подкрепя 10 годишен период за изпълнение на национално определените приноси, като би могла да приеме и т.н. хибриден подход, който да задоволи както исканията на тези страни, които подкрепят 10-годишна времева рамка, така и останалите държави, настояващи за 5-годишни национално определени приноси, в съответствие с избора на съответната страна. Не на последно място България защитава позицията, че **за справянето с изменението на климата трябва да се предприемат** **адекватни** **мерки на глобално ниво, т.е. от всички страни**. Подчертаваме, че ЕС изпълнява най-амбициозните цели за намаляване на емисиите на парникови газове, като същевременно е отговорен едва за 9.6 % от дела на глобалните емисии. Не може и не трябва да се очаква, че сам Съюзът може да се справи с **глобалния** проблем изменение на климата. **Категорично не можем да приемем увеличаване на амбицията на ЕС по отношение на целите до 2030 г.** ;
* **Пазарен механизъм** - Страната ни приветства създаването на новия пазарен механизъм, насърчаващ разходоефективни действия за смекчаване. Считаме, че правилата за отчетност, които предстои да се договорят, трябва да бъдат общо приложими, да гарантират интегритета на околната среда и избягването на двойното отчитане на редукции на емисии на парникови газове;
* **Глобална цел за адаптация -** България, счита, че **всички страни** трябва да предприемат мерки за адаптация. Те следва да бъдат насърчавани да интегрират адаптацията в националните планове, стратегии и програми и да споделят опита си с цел постигане на устойчиво на климатичните изменения развитие;
* **Мобилизиране на финансови средства -** Новото споразумение не преразглежда статута на Република България по РКООНИК и българската страна продължава да се счита за „страна с икономика в преход”, което не вменява ангажименти за задължителни финансови вноски. В това си качество, страната ни ще продължи да предоставя финансова помощ на доброволен принцип;
* **Подобрена рамка за прозрачност -** Считаме, че новата система за прозрачност и отчетност не трябва да се основава на разделителния подход (между развити и развиващи се страни), прилаган в настоящата система. Новата рамка трябва да спомага за изграждане на взаимно доверие и да насърчава ефективно изпълнение на ангажиментите, произтичащи от Споразумението. Правилата следва да са приложими към всички страни и да позволяват сравнимост на отчитаните от отделните страни намаления на емисии, както и постигане на целите, заложени в техните национално определени приноси. Същевременно те трябва да предоставят и съответната гъвкавост, за отчитане на конкретните специфики;
* **Глобален преглед на изпълнението на Споразумението -** Глобалният преглед следва да гарантира предвидимост, по-голяма яснота и разбиране за приноса на страните на всеки един етап на представяне на нови цели, което от своя страна да подпомогне постигането на сравнимост на амбицията в действията и информирано взимане на решения на национално ниво за поемане на нови ангажименти. Не подкрепяме прилагането на еднакъв подход относно смекчаването, адаптацията и средствата за изпълнение поради неговата неприложимост и същностното различие между отделните елементи.
* **Механизъм за съответствие -** страната ни подкрепя пълното операционализиране на механизма. Той трябва да бъде приложим за всички страни и да насърчава прилагането и спазването на поетите ангажименти.